**Mesto Vrútky**

  Predkladacia správa

*Určené: na zasadnutie Mestskej rady vo Vrútkach dňa .........2020 a Mestského zastupiteľstva vo Vrútkach dňa 25.08.2020.*

**Názov materiálu: Informatívna správa o opatreniach počas corona krízy v oblasti školstva v Meste Vrútky**

**Materiál obsahuje: -** predkladacia správa

- dôvodová správa

***Návrh na* uznesenie :**

**Mestské zastupiteľstvo vo Vrútkach**

1. **berie na vedomie**

**informatívnu správu o opatreniach počas corona krízy v oblasti školstva v Meste Vrútky**

**Stanovisko komisie školstva, kultúry a športu:** odporúča zobrať na vedomie

**Spracoval a predkladá: JUDr. J. Rišianová,** vedúca odboru služieb

Vo Vrútkach, 21.07.2020

................................................... podpis predkladateľa

**Informatívna správa o opatreniach počas corona krízy v oblasti školstva vo Vrútkach**

Dňa 10.3.2020 s účinnosťou od 11.3.2020 rozhodol primátor mesta na základe odporúčania krízového štábu vo Vrútkach o dočasnom prerušení vyučovania v školách a školských zariadeniach v zriaďovateľskej pôsobnosti Mesta Vrútky. Vláda SR vyhlásila dňa 12.3.2020 mimoriadnu situáciu a opatrením Úradu verejného zdravotníctva SR s platnosťou od 13.3.2020 bola zakázaná prevádzka zariadení pre deti a mládež. Dňa 16.3.2020 boli zatvorené všetky materské školy, školy, univerzity a voľnočasové zariadenia pre deti a mládež. Minister školstva SR na základe zákona č. 56/2020 Z.z. prerušil vyučovanie na školách a riaditelia škôl mali zabezpečiť (ak to bolo možné) dištančné (diaľkové) vyučovanie.

Vo vrútockých základných školách a ZUŠ F. Kafendu prebiehalo on line vyučovanie a do tohto vyučovania sa zapojilo 81 % detí. Učitelia pozývali svojich žiakov na on line hodiny pomocou aplikácii ZOOM, SKYPE. Ide o bezplatné aplikácie pomocou, ktorých je možné uskutočňovať živý čet so zvukom aj videom - učiteľa so žiakmi s trvaním naraz až 40 min. Žiaci, ktorí nemali prístup na internet, boli oslovovaní pedagógmi a boli vzdelávaní prostredníctvom pracovných listov a zadávaním projektov v tlačenej podobe. Marginalizovanú skupinu detí pripravovali na vyučovanie v spolupráci so školami aj terénni pracovníci. Chceme týmto poďakovať pedagógom, ako aj rodičom, že uvedenú situáciu zvládli. Materské školy nemohli vykonávať dištančnú formu vzdelávania, ale aktívne sa zapájali do opatrení zabráneniu šírenia nebezpečného ochorenia COVID-19, a to najmä šitím rúšok, ktoré šili nielen pre svojich najbližších, ale aj pre vrútockú verejnosť (najmä seniorov). V jednotlivých vrútockých materských školách vykonali generálnu dezinfekciu všetkých priestorov, vrátane hračiek a pracovných pomôcok. Zároveň sa zapojili do brigád v areáloch materských škôl. Základná umelecká škola F. Kafendu dokončila školský rok 2019/2020 dištančnou formou. Gymnázium J. C. Hronského – organizačná zložka Spojenej školy vykonávalo taktiež vzdelávací proces dištančnou formou. Vzhľadom na mimoriadnu situáciu sa interná časť maturitnej skúšky uskutočnila administratívne. O ústnu maturitnú skúšku požiadal jeden študent.

V mesiaci máj sa začali uvolňovať opatrenia v súvislosti s mimoriadnou situáciou vyhlásenou z dôvodu šírenia nebezpečného ochorenia COVID-19. Minister školstva SR, Úrad verejného zdravotníctva vydali rozhodnutia, ktorým po rozhodnutí zriaďovateľa mohli byť od 1.6.2020 otvorené materské školy, základné školy 1. – 5. ročníka a základné umelecké školy na účel  individuálneho vyučovania s jedným žiakom. Mesto Vrútky ako zriaďovateľ materských a základných škôl rozhodol dňa 25.5.2020 o otvorení materských škôl pre deti materských škôl, základných škôl pre deti 1. až 5. ročníka, školské kluby detí a školské jedálne.

Dva týždne prebiehala intenzívna príprava administratívnych rozhodnutí a technického zabezpečenia výchovno- vzdelávacieho procesu s množstvom obmedzení. Zriaďovateľ zakúpil pre materské školy dezinfekčné prostriedky, teplomery, hygienické potreby, štíty, jednorazové rúška, rukavice a jednorázové návleky. Zo štátnych hmotných rezerv boli dodané jednorázové rúška, ochranné okuliare a látkové rúška. Jednotlivé školy oslovili rodičov detí o záujem s rešpektovaním kritérií určených ministerstvom školstva SR. Vedenia škôl spolu s pedagógmi vytvorili skupiny pri MŠ max. 15 detí a ZŠ 20 detí, určili si termíny príchodu do škôl vrátane realizácie ranného hygienického filtra. Triedy a jednotlivé miestnosti boli pripravené na vytvorené povinné rozostupy. Zároveň bolo potrebné riešiť personálne zabezpečenie materských škôl, kde mesto muselo prihliadať na rizikové skupiny a uvedení pracovníci nám do vyučovacieho procesu nenastúpili a bolo potrebné ich nahradiť kvalifikovaným personálom.

Dňa 1.6.2020 Mesto Vrútky otvorilo materské školy a základné školy pre deti 1. až 5. ročníka. V materských školách pri obmedzenom počte detí (max. 15 na skupinu) sa nám podarilo vytvoriť v každej materskej škole 3 triedy t.j. 12 tried s celkovým počtom detí 145. Spojená škola, organizačná zložka Základná škola prijala do prvého stupňa 57,14% žiakov a do piateho ročníka 66,6 %. Základnej škole H. Zelinovej nastúpilo do prvého stupňa 79,7 % žiakov a do piateho ročníka 71,6 %. Druhá vlna uvoľňovania opatrení v školstve bola od 15.6.2020, kedy mohli do základných a stredných škôl nastúpiť všetci žiaci a to predovšetkým na odovzdanie kníh a koncoročných vysvedčení. Do vrútockých základných a stredných škôl v zriaďovateľskej pôsobnosti mesta nastúpilo počas tohto obdobia 72,55% žiakov a študentov a do materských škôl 53,5%. Celkové náklady na uvedené opatrenia počas zatvorenia a postupného otvorenia škôl a školských zariadení predstavujú cca 1000,- EUR.

**Bezpečnosť vo vrútockých školách a školských zariadeniach**

V tomto náročnom období sa dňa 11.6.2020 stala vo Vrútkach strašná tragédia, ktorá zasiahla do nášho života ako aj do života Spojenej školy vo Vrútkach. Na základe tejto tragickej udalosti vedenie mesta podniklo niekoľko rokovaní s vedúcimi predstaviteľmi štátu. Ministerstvo školstva prisľúbilo po preukázaní dokladov, uhradiť náklady spojené s úpravou školy po tragédii. Mesto Vrútky na bezpečnosť a ochranu žiakov a študentov škôl a školských zariadení v jeho zriaďovateľskej pôsobnosti realizuje nasledovné kroky:

* vo všetkých budovách škôl a školských zariadení vymieňa izolačné sklá za bezpečnostné,
* rokuje o rozšírení kamerového systému v areáloch vrútockých škôl a školských zariadení,
* rokuje o zabezpečení alarmu v jednotlivých školských objektoch s výstupom na mestskú políciu.

Školy si z vlastných prostriedkov zabezpečili výmenu zámkov na všetkých triedach.